CELEX: 52017PC0451
Language: hr
Date: 2017-08-23
Title: Prijedlog PROVEDBENE ODLUKE VIJEĆA kojom se Republici Poljskoj odobrava uvođenje posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 23.8.2017.
            COM(2017) 451 final
            2017/0205(NLE)
            Prijedlog
            PROVEDBENE ODLUKE VIJEĆA
            kojom se Republici Poljskoj odobrava uvođenje posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               
                  U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”) Vijeće, djelujući jednoglasno na prijedlog Komisije, može odobriti bilo kojoj državi članici primjenu posebnih mjera za odstupanje od odredaba te Direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
               
               
                  Dopisom koji je Komisija zaprimila 7. listopada 2016. Poljska je zatražila odstupanje od članka 193. Direktive o PDV-u kako bi mogla primijeniti mehanizam prijenosa porezne obveze na tvrde diskove kao što su jedinice za pohranu bez pokretnih dijelova (SSD-ovi) i unutarnji tvrdi diskovi (HDD-ovi). U skladu s člankom 395. stavkom 2. Direktive o PDV-u Komisija je dopisima od 12. i 13. srpnja 2017. obavijestila druge države članice o zahtjevu Poljske. Dopisom od 13. srpnja 2017. Komisija je obavijestila Poljsku da ima sve informacije potrebne za razmatranje tog zahtjeva.
               
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Općenito, člankom 193. Direktive o PDV-u utvrđuje se da je porezni obveznik koji isporučuje robu ili usluge dužan u uobičajenim okolnostima plaćati porez na dodanu vrijednost (PDV).
               
            
            
               U skladu s člankom 395. Direktive o PDV-u Poljska traži odstupanje od članka 193. Direktive o PDV-u kako bi mogla primijeniti mehanizam prijenosa porezne obveze na isporuke svih tvrdih diskova (uključujući SSD-ove i HDD-ove) koji nisu obuhvaćeni člankom 199.a Direktive o PDV-u. U skladu s tim postupkom porezni obveznik kojem se isporučuje roba postaje odgovoran za plaćanje PDV-a. Taj porezni obveznik, uz uvjet da ima puno pravo na odbitak, istodobno bi prijavio i odbio PDV koji odgovara isporuci, što znači da ne bi došlo do stvarne uplate PDV-a u državni proračun. 
            
            
               
                  Poljska zahtijeva odstupanje kako bi se spriječilo daljnje širenje prijevara u vezi s PDV-om u sektoru tvrdih diskova. Na temelju članka 199.a Direktive o PDV-u u Poljskoj je mehanizmom prijenosa porezne obveze obuhvaćen niz elektroničkih proizvoda (pametni telefoni, prijenosna računala, igraće konzole itd., a odnedavno i procesori). Poljska navodi da su nakon uvođenja postupka mehanizma prijenosa porezne obveze na isporuku navedenih proizvoda tvrdi diskovi postali još jedna vrsta elektroničkih proizvoda koji se upotrebljavaju za prijevare u vezi s PDV-om. Na tržištu tvrdih diskova pojavile su se prijevare u vezi s PDV-om s „nepostojećim trgovcem”. Razmjer te vrste prijevare ima izravan, izrazito negativan učinak na distributere koji ne sudjeluju u prijevari i dovodi do smanjenja prihoda od PDV-a. 
               
               
                  Prema informacijama koje je dostavila Poljska ta vrsta prijevare nastaje kad nepošteni gospodarski subjekti registriraju subjekte na određenoj adresi u razdoblju podnošenja poreznih prijava. Ti subjekti čekaju pravi trenutak da izvrše nekoliko velikih domaćih prodaja, naplate PDV svojim klijentima i zatvore poduzeće, a da nisu u proračun uplatili dospjeli PDV. U većini je slučajeva nemoguće provesti reviziju tih subjekata jer je teško pronaći njihovo stvarno mjesto poslovanja i osobe uključene u te aktivnosti zbog fenomena virtualnih ureda, čestih promjena registriranog sjedišta, nedostatka dokumentacije o izvršenim transakcijama itd. 
               
               
                  Poljska je poduzela niz mjera za rješavanje i sprječavanje te vrste prijevara (reforma porezne uprave kako bi se sredstva usmjerila na borbu protiv prijevara, uvođenje jedinstvenog revizijskog spisa, obvezna mjesečna prijava PDV-a, uvođenje administrativnih sankcija itd.) te se poduzimaju daljnje reforme (npr. dobrovoljni sustav obročnog plaćanja). Međutim, dok te mjere ne donesu stvarne rezultate, Poljska smatra da joj je potrebna dodatna potpora u obliku privremene mjere kao što je uvođenje domaćeg mehanizma prijenosa porezne obveze. 
               
            
            
               Predlaže se da se to odstupanje odobri od 1. siječnja 2018. do 31. prosinca 2020. Ako se do isteka tog odstupanja mjerama koje Poljska poduzima postignu očekivani rezultati, Poljska više neće trebati odstupanje od članka 193. Direktive o PDV-u u u odnosu na isporuke tvrdih diskova. Obnavljanje odstupanja stoga ne bi trebalo biti potrebno. 
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u.
            
            
               •Supsidijarnost (za neisključivu nadležnost) 
            
            
               S obzirom na odredbu Direktive o PDV-u na kojoj se prijedlog temelji prijedlog je u isključivoj nadležnosti Unije. Stoga se načelo supsidijarnosti ne primjenjuje.
            
            
               •Proporcionalnost
            
            
               Odluka se odnosi na odobrenje dano državi članici na njezin zahtjev i ne predstavlja nikakvu obvezu.
            
            
               S obzirom na ograničeno područje primjene odstupanja posebna mjera proporcionalna je cilju koji se želi postići, a to je spriječiti određene oblike utaje ili izbjegavanja poreza u određenom sektoru. 
            
         
         
            
               •Odabir instrumenta
            
            
               U skladu s člankom 395. Direktive o PDV-u odstupanje od uobičajenih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Osim toga, odluka Vijeća najprikladniji je instrument s obzirom na to da ona može biti upućena pojedinačnim državama članicama.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINAKA
            
            
               •Savjetovanja s dionicima
            
            
               Ovaj prijedlog temelji se na zahtjevu koji je podnijela Poljska i odnosi se samo na tu državu članicu.
            
            
               •Prikupljanje i primjena stručnog znanja
            
            
               Nije bilo potrebno obratiti se vanjskim stručnjacima.
            
            
               •Procjena učinka
            
            
               Prijedlogom provedbene odluke nastoje se spriječiti određeni oblici utaje ili izbjegavanja poreza u sektoru tvrdih diskova. Mehanizam prijenosa porezne obveze trebao bi pomoći Poljskoj da zaustavi daljnje širenje prijevara i spriječi prijevare u vezi s PDV-om u sektoru tvrdih diskova. U tom će smislu mjera odstupanja imati potencijalan pozitivan učinak. 
            
            
               Zbog uskog područja i vremenske ograničenosti primjene odstupanja njezin će učinak u svakom slučaju biti ograničen.
            
            
               4.UTJECAJ NA PRORAČUN
            
            
               Prijedlog ne utječe na proračun EU-a. 
            
            
               5.OSTALI ELEMENTI
            
            
               Prijedlog sadržava klauzulu o vremenskom ograničenju valjanosti do 31. prosinca 2020.
            
            
               2017/0205 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               kojom se Republici Poljskoj odobrava uvođenje posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
         
         
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
               , a posebno njezin članak 395.,
            
            
               uzimajući u obzir prijedlog Europske komisije,
            
            
               budući da:
            
            
               (1)Člankom 193. Direktive 2006/112/EZ utvrđuje se da je porezni obveznik koji isporučuje robu ili usluge u pravilu dužan plaćati porez na dodanu vrijednost (PDV) poreznim tijelima.
            
            
               (2)Dopisom koji je Komisija zaprimila 7. listopada 2016. Poljska je zatražila odstupanje od članka 193. Direktive 2006/112/EZ kako bi mogla primijeniti mehanizam prijenosa porezne obveze na isporuke tvrdih diskova kao što su jedinice za pohranu bez pokretnih dijelova i unutarnji tvrdi diskovi. 
            
            
               (3)U skladu s člankom 395. stavkom 2. Direktive 2006/112/EZ Komisija je dopisima od 12. i 13. srpnja 2017. obavijestila ostale države članice o zahtjevu Poljske. Dopisom od 13. srpnja 2017. Komisija je obavijestila Poljsku da ima sve informacije potrebne za razmatranje tog zahtjeva.
            
            
               (4)Tvrdi diskovi, koji nisu obuhvaćeni člankom 199.a Direktive 2006/112/EZ, postali su još jedna vrsta proizvoda u kategoriji elektroničkih proizvoda koji se u Poljskoj upotrebljavaju za prijevaru u vezi s PDV-om. Poljska je navela da se na tržištu tvrdih diskova šire prijevare u vezi s PDV-om s „nepostojećim trgovcem”. Razmjer te vrste prijevare ima izravan, izrazito negativan učinak na distributere koji ne sudjeluju u prijevari i dovodi do smanjenja prihoda od PDV-a.
            
            
               (5)Poljska je poduzela niz mjera za rješavanje i sprečavanje tih prijevara u vezi s PDV-om. Međutim, dok te mjere ne donesu stvarne rezultate, Poljska smatra da joj je potrebna dodatna potpora u obliku privremene mjere kao što je uvođenje mehanizma prijenosa porezne obveze.
            
            
               (6)Poljskoj bi stoga trebalo odobriti primjenu mehanizma prijenosa porezne obveze na isporuke tvrdih diskova kao što su jedinice za pohranu bez pokretnih dijelova i unutarnji tvrdi diskovi od 1. siječnja 2018. Odobrenje bi trebalo biti vremenski ograničeno do 31. prosinca 2020. 
            
            
               (7)Mjerama koje Poljska poduzima trebalo bi se do isteka odstupanja spriječiti daljnje širenje prijevara u vezi s PDV-om u sektoru tvrdih diskova te stoga Poljskoj više nećebiti potrebno odstupanje od članka 193. Direktive 2006/112/EZ u odnosu na te isporuke. Poljska stoga ne bi trebala tražiti obnavljanje odstupanja. 
            
            
               (8)Odstupanje ne utječe na vlastita sredstva Unije koja proizlaze iz PDV-a,
            
            
               DONIJELO JE OVU ODLUKU: 
            
            
               Članak 1.
            
            
               Odstupajući od članka 193. Direktive 2006/112/EZ, Poljskoj se odobrava određenje primatelja kao osobe koja je dužna platiti PDV u slučaju isporuka tvrdih diskova kao što su jedinice za pohranu bez pokretnih dijelova i unutarnji tvrdi diskovi. 
            
            
               Članak 2.
            
            
               Ova se Odluka primjenjuje od 1. siječnja 2018. i prestaje važiti 31. prosinca 2020.
            
            
               Članak 3.
            
            
               Ova je Odluka upućena Republici Poljskoj.
            
            
               Sastavljeno u Bruxellesu
            
            
               
                     Za Vijeće
               
            
         
         
            
               
                     Predsjednik
               
            
         
         
            
                  
                     (1)
                  SL 347, 11.12.2006., str. 1.